SK Úradný vestník Európskej únie C 317/12

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 317/05)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„CAPPELLACCI DI ZUCCA FERRARESI“

Číslo EÚ: IT-PGI-0005-01324-26.3.2015

CHOP ( ) CHZO ( X )

1. Názov (názvy) [CHOP alebo CHZO]

„Cappellacci di zucca ferraresi“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 2.5. Cestoviny

3.2. Opis výrobku, na ktorý sa vzťahuje názov uvedený v bode 1

„Cappellacci di zucca ferraresi“ je čerstvá plnená cestovina pozostávajúca z cesta, ktoré sa pripravuje zo zmesi hladkej pšeničnej múky, krupice z tvrdej pšenice a vajec, a plnky, ktorá sa pripravuje z varenej dužiny tekvice muškátovej, strúhaného syra a muškátového orieška.

Cestovina „Cappellacci di zucca ferraresi“ určená na spotrebu musí mať tieto organoleptické a obchodné vlastnosti:

Fyzikálne vlastnosti:

Tvar: okrúhly a preložený, napodobňujúci charakteristický tvar slamených klobúkov roľníkov.

Rozmery: priemer 4 až 7 cm.

Hmotnosť: od 10 do 28 g.

Organoleptické vlastnosti:

Vonkajší vzhľad: Charakteristická žltá farba vaječných cestovín zintenzívnená odtieňmi žltej tekvicovej dužiny v plnke.

Vnútorný vzhľad: žltá farba zrelej tekvice.

Konzistencia cesta: stredne mäkká až mäkká.

Chuť: cestovinová chuť s jasne rozpoznateľným kontrastom medzi sladkou tekvicou a slaným syrom a s jemnou príchuťou muškátového orieška.

3.3. Krmivo (len v prípade výrobkov živočíšneho pôvodu) a suroviny (len v prípade spracovaných výrobkov)

V tradičnom recepte na cestovinu „Cappellacci di zucca ferraresi“ sa používajú tieto prísady na cestovinu a plnku:

Prísady na 1 kg cesta:

Prísady na 1 kg konečného výrobku Množstvo v gramoch Prípustná odchýlka v gramoch Zmes hladkej pšeničnej múky typu „00“ a krupice z tvrdej pšenice, ktorých podiel sa môže líšiť, pričom podiel hladkej pšeničnej múky musí byť vždy vyšší. 250 +/– 50 Vajcia alebo pasterizovaná vaječná zmes 165 +/– 20

Prísady na plnku:

Prísady na 1 kg konečného výrobku Množstvo v gramoch Prípustná odchýlka v gramoch Dužina žltej tekvice [odroda Cucurbita moschata, bežne známa aj ako „Violina“ (tekvica muškátová)] 400 +/– 30 Strúhaný syr 122 +/– 40 Strúhanka 60 +/– 20 Muškátový oriešok 3 +/– 1 Voliteľné prísady: Priemerné použité množstvá Cukor podľa chuti

Používanie farbív a konzervačných látok je zakázané.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Cesto a plnka sa musia pripravovať a výrobok sa musí plniť a dokončovať v zemepisnej oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, ktorého sa týka názov zapísaný v registri

Musia sa minimalizovať možné riziká vyplývajúce pre bezpečnosť a vnímanie kvality tohto lahodného výrobku z ďalšieho spracovania a vystavenia fyzikálnym a poveternostným podmienkam, lebo tie môžu spôsobovať kazenie a praskanie cestovín alebo vytekanie vody, čím sa zvyšuje obsah baktérií a tmavne plnka (z typickej oranžovej na hnedosivú). Preto sa výrobok musí uvádzať na trh balený, baliť na mieste predaja na žiadosť spotrebiteľa alebo baliť na priamy predaj. Cestovina „Cappellacci di zucca ferraresi“ sa musí zabaliť do 60 minút od výroby, aby sa zachovali jej fyzikálne a organoleptické vlastnosti.

3.6. Špecifické pravidlá označovania výrobku, ktorého sa týka názov zapísaný v registri

Cestovina „Cappellacci di zucca ferraresi“ sa môže uvádzať na trh balená alebo voľná.

V druhom prípade sa musia na obale alebo na balení na priamy predaj jasne uvádzať rovnaké informácie a údaje ako na balenom výrobku.

Obal výrobkov balených v ochrannej atmosfére musí byť spojený tepelným uzáverom.

Čistá hmotnosť predávaného baleného výrobku nesmie byť nižšia ako 100 g a vyššia ako 2 000 g.

Na obale sa musí nachádzať symbol EÚ CHZO, názov „Cappellacci di zucca ferraresi“ a tieto ďalšie informácie:

— meno alebo obchodný názov a adresa výrobcu a/alebo baliarne,

— logo výrobku.

Logo výrobku:

4. Stručné vymedzenie zemepisnej oblasti

Cestovina „Cappellacci di zucca ferraresi“ sa vyrába v celej provincii Ferrara.

5. Súvislosť so zemepisnou oblasťou

Táto provincia je známa najmä svojím zameraním na obilniny, lebo sa v nej pestuje veľa pšenice a množstvo podnikov v nej vyrába potraviny z obilnín. Ďalšou tradične pestovanou plodinou v oblasti Ferrara je tekvica muškátová, ktorej sú venované vidiecke slávnosti tekvíc (napr. trhy v Pontelangorine, ktoré sa konajú od roku 1995, a trhy v Ostellate konané od roku 1998) a ktorá podnietila vznik významného spracovateľského odvetvia. V tejto oblasti sa tradičným spôsobom vyrábajú špeciálne cestoviny, pri ktorých je potrebné preukázať vysokú úroveň odbornosti a majstrovstvo spočívajúce v manuálnych zručnostiach, neoddeliteľne spätých s ľudskými zdrojmi, ktoré sa len ťažko nájdu niekde inde.

Cestovina „Cappellacci di zucca ferraresi“ získala veľmi dobré meno, a to nielen pre svoj nezvyčajný tvar slameného klobúka roľníkov z oblasti Ferrara, ale najmä pre svoje vynikajúce organoleptické kvality. Labužníci oceňujú najmä kontrast medzi slaným syrom a sladkou tekvicou muškátovou, ktorej dužina má tú výhodu, že nie je lepkavá a má dobrú trvanlivosť.

Tekvica používaná do plnky je charakteristickou plodinou, ktorá sa pestuje v oblasti Ferrara od roku 1570.

Ďalším faktorom sú manuálne zručnosti pracovníkov, ktorí z tejto oblasti pochádzajú. Tieto zručnosti sú dôležité najmä pri spracovaní tekvice a dokončovaní výrobku (vkladanie plnky do štvorčekovej cestoviny a následné postupy).

Pri cestovine „Cappellacci di zucca ferraresi“ sa využíva aj rovnako starobylá technika výroby vaječných cestovín (t. j. cesta),5 ktorá bola opísaná už v roku 1549 v kuchárskej knihe Banchetti composizione di vivande e apparecchio generale (Recepty a príprava hostín) od Cristofora da Messisbuga (stolníka estenských vojvodov). Zaujímavé je, že tento výrobok sa aj napriek „skromnej“ tekvicovej plnke považoval za natoľko luxusný a prestížny, že sa podával pri oficiálnych príležitostiach.

Dobré meno výrobku nesúvisí iba s jeho pozoruhodným pôvodom z čias renesancie, ale aj so stolovacími návykmi Ferrarčanov, o ktorých je známe, že milujú tekvicu. Tvrdí to miestny historik Giuseppe Longhi vo svojej pôvodnej práci Le donne, i cavalier, l’armi, gli amori e … la Cucina ferrarese (Ženy, rytieri, zbrane, lásky a… ferrarská kuchyňa). O živote na vidieku do začiatku osemdesiatych rokov minulého storočia napísal: „Pečená tekvica ‚Frittelle di fiori di zucca‘ zaplavuje domovy chudobných rodín, ktoré si veľa luxusu dovoliť nemôžu, bohatou a prenikavou vôňou. […]. Takéto každodenné využívanie tekvíc sa už vytratilo, cappellacci však zostáva. Cappellacci s tekvicovo-syrovou plnkou.“

Cestovina „Cappellacci di zucca ferraresi“ je pod týmto názvom známa v bežnej reči, ale aj ako obchodný názov. Je dobre zdokumentované, že v minulom storočí sa bežne tvorila súčasť jedál na špeciálne príležitosti (napríklad pri oficiálnych hostinách, ktorých sa zúčastňovali prestížni hostia, ako bol najvyšší predstaviteľ Talianska na návšteve Ferrary v roku 1988).

Kultúrne väzby cestoviny „Cappellacci di zucca ferraresi“ na danú oblasť jednoznačne cítiť aj z mnohých slávností tekvíc, ktoré sa usporadúvajú už celé roky. Patria k nim Sagra dal Caplaz, ktorá sa koná od roku 1989 v Coronelle v obci Poggio Renatico (FE), a Sagra della zucca e del suo cappellaccio (Festival tekvíc a ich klobúčikov), ktorá sa koná v dedinke San Carlo di Sant’Agostino (FE) od roku 2001, pričom obidve podujatia sa konajú v posledných desiatich augustových dňoch. Sú to zároveň najvýznamnejšie príležitosti na oslavu a ochutnanie tohto výrobku.

Tento názov výrobku sa uvádza už v klasickej kuchárskej knihe z 19. storočia o ferrarskej kuchyni (Cucina pratica ferrarese, 1896, Longhi, 1984, Iori Galluzzi Iannotta, 1987) a vyskytuje sa v miestnych (Ferrara, terra acqua e sapori, 2009) a celoštátnych gurmánskych sprievodcoch („Il Boccafina“ z roku 1967), ako aj v jedálnych lístkoch reštaurácií.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Príslušné orgány začali vnútroštátne námietkové konanie prostredníctvom uverejnenia návrhu na zmenu špecifikácie výrobku s CHZO „Cappellacci di zucca ferraresi“ v Úradnom vestníku Talianskej republiky č. 25 z 31. januára 2015.

Konsolidované znenie špecifikácie výrobku je dostupné na tomto webovom sídle: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo priamo na hlavnej stránke ministerstva poľnohospodárstva, potravín a lesného hospodárstva (www.politicheagricole.it) a po kliknutí na Prodotti DOP IGP (v pravom hornom rohu obrazovky), potom na Prodotti DOP IGP STG (na ľavej strane obrazovky) a nakoniec na Disciplinari di Produzione all’esame dell’UE.

(1) Ú. v. EÚ L 343, 14.12.2012, s. 1.